Jos yrittäjä Esa Salokorven tekemä kuntalaisaloite (siirryt toiseen palveluun) menee läpi, turkulaiset saavat ilmaisen tutustumisajelun Tampereen ratikassa. Keskiviikkoiltana jätetty aloite antaisi yhden ilmaisen päivälipun muillekin ulkopaikkakuntalaisille, mutta jos kaikkia ei voida ajelulle päästää, turkulaiset olisivat etusijalla.

Yrittäjän mukaan kyse ei ole vitsistä vaikka huumoria mukana onkin.

Turkulaiset ovat mukavia ihmisiä ja rakkaita kilpakumppaneita. Ja positiivinen kilpakumppanuus on parasta, mitä voi olla. Esa Salokorpi

– Kansalaisaloitteet tuntuvat olevan usein vastustavia ja kehitystä hidastavia. Itse haluan edistää ja kehittää, eivätkä asiat voi olla niin vakavia, ettei vähän voisi olla pilkettä silmäkulmassakin, Salokorpi kertoo.

– Kaupungistuminen kiihtyy ja ratikka on hyvä väline ratkomaan joukkoliikenteen ongelmia. Minusta Tampereella on tehty hienoja päätöksiä. Niistä pitää olla ylpeä ja niitä kannattaa esitellä ja käyttää esimerkkinä.

Esa Salokorpi uskoo, että ulkopaikkakuntalaisille tarjottu ilmainen tutustumisajelu maksaisi itsensä monikertaisesti matkailutulona.

– Toivon, että ihmisillä olisi monenlaisia syitä tulla käymään Tampereella. Raitiotieinvestointi on suomalaisessa mittakaavassa harvinainen ja herättää kiinnostusta, hän sanoo.

Facebook-ryhmä vauhditti Vikingin tilausta

Esa Salokorpi ei ole ihan keltanokka kansalaisvaikuttamisessa. Tampereelle kotiutunut yrittäjä istui kymmenisen vuotta sitten silloisen kotikaupunkinsa Jyväskylän valtuustossa kokoomuksen valtuustoryhmän puheenjohtajana. Valtuustosta erottuaan hän on omien sanojensa mukaan suunnannut yhteiskunnallisen vaikuttamistarmonsa kansalaisaktivismiin erilaisissa muodoissa.

Salokorpi kertoo muun muassa leiriytyneensä menestyksellisesti liikenneympyrään, jonka halusi parempaan kuntoon.

Julkisuutta tuli myös miehen perustettua Facebook-ryhmän (siirryt toiseen palveluun), jossa toivottiin Viking Linen tilaavan uuden aluksensa Suomesta. Ryhmään liittyneet yli 20 000 ihmistä lupautuivat matkustamaan varustamon laivoilla ainakin kerran vuodessa kolmen vuoden ajan.

– Luovutimme ryhmän puolesta vetoomuksen Vikingille ja seuraavana päivänä yhtiö tilasi uuden laivan Turusta, Salokorpi muistelee.

– Ei se nyt ehkä pelkästään meidän ryhmän takia tapahtunut, mutta tuskin siitä haittaakaan oli.

Esa Salokorpi sai julkisuutta organisoituaan Facebook-kampanjan suomalaisen telakkateollisuuden puolesta. Markku Sandell / Yle

Vaikuttaa siis siltä, että turkulaiset ovat erityisen lähellä Salokorven sydäntä. Mies kiistää.

– Turkulaiset ovat mukavia ihmisiä ja rakkaita kilpakumppaneita. Ja positiivinen kilpakumppanuus on parasta, mitä voi olla. Tietysti aina pitää turkulaisille vähän vitsailla. Varsinkin, kun he ovat purkaneet oman raitiotiensä, hän sanoo.

Entä mitä tamperelaiset voisivat vastaavasti käydä ilmaiseksi katsomassa Turussa? Salokorpi tuumii pitkään, ennen kuin vastaa

– En ihan vielä keksi sellaista, mistä voitaisiin käydä ottamassa oppia. Mutta hirveästi toivon, että turkulaiset vielä jonain päivänä yllättäisivät tamperelaiset.